इंदौर जिले की 9 विधानसभा में 8 में भाजपा और 1 पर कांग्रेस के विधायक काबिज हैं। राऊ से कांग्रेस विधायक जीतू पटवारी शहर और अपने क्षेत्र में सक्रिय हैं। समय-समय पर विपक्ष की अगुआई करते हैं। वादे-दावों पर तात्कालिक जागरूकता दिखाते हैं, लेकिन स्थायी समाधान नहीं कर पाते। महू विधायक कैलाश विजयवर्गीय और कांग्रेस प्रत्याशी अंतरसिंह दरबार विधायकी को लेकर कोर्ट में साढ़े चार साल से आमने-सामने हैं। कैलाश अपने पुत्र और कार्यकर्ताओं के माध्यम से सक्रिय हैं, जबकि दरबार व्यक्तिगत संपर्क में रहते हैं। इंदौर-2 विधायक रमेश मेंदोला और इंदौर-1 विधायक सुदर्शन गुप्ता ने विधायक निधि का अधिकतम उपयोग ट्यूबवेल खनन पर ही किया है। इन क्षेत्रों की अन्य समस्याएं यथावत हैं। इंदौर-4 की विधायक मालिनी गौड़ महापौर भी हैं। क्षेत्र में कई विकास कार्य हुए हैं। इंदौर-5 में महेंद्र हार्डिया, देपालपुर में मनोज पटेल और सांवेर में राजेश सोनकर जनता के बीच पहुंचते तो रहे, लेकिन क्षेत्र के विकास की लंबित योजनाओं पर ज्यादा कुछ नहीं कर पाए हैं। इससे कई बार विरोध का सामना भी करना पड़ा है। कांग्रेस प्रत्याशी रहीं शोभा ओझा, सत्यनारायण पटेल और तुलसी सिलावट लगातार जनाधार बढ़ाने की कोशिश करते दिखते हैं।